《辛未闰四月即事 其二》
宋代·张九成

穷居不择交，贤否那复辨。似人辄已喜，况复曾半面。

相见且寒温，不问风雨变。晚来无与游，澄江喜如练。

携筇信步行，屈曲随山转。数日雨不止，冲波颓激箭。

旧雨已不来，今雨谁复见。瓮头香满屋，吾计今已办。

岂复思故乡，无事且彊饭。

作者简介：（1092—1159）杭州钱塘人，字子韶，号横浦居士，又号无垢居士。少游京师，从学于杨时。高宗绍兴二年进士第一。历著作郎及礼部、刑部侍郎等职。因与秦桧不和，被谪南安军十四年。桧死，起知温州。研思经学，多有训解。卒谥文忠。有《横浦集》、《孟子传》。